चंबा से एयरलिफ्ट करके युवक को टांडा अस्पताल पहुंचाया; अब खतरे से बाहर, कट गया था गला
Himachal Chief Minister (दैनिक भास्कर)  हिमाचल प्रदेश के मुख्यमंत्री सुखविंदर सिंह सुक्खू ने मरीज को एयरलिफ्ट करने के लिए अपना हेलिकॉप्टर दिया है, जिससे चंबा के ट्राइबल एरिया पांगी-किलाड़ से मरीज को एयरलिफ्ट करके कांगड़ा के टांडा मेडिकल कॉलेज पहुंचाया गया।
हिमाचल प्रदेश के मुख्यमंत्री सुखविंदर सिंह सुक्खू ने मरीज को एयरलिफ्ट करने के लिए अपना हेलिकॉप्टर दिया है, जिससे चंबा के ट्राइबल एरिया पांगी-किलाड़ से मरीज को एयरलिफ्ट करके कांगड़ा के टांडा मेडिकल कॉलेज पहुंचाया गया। CM ऑफिस से जारी बयान में दावा किया गया कि मुख्यमंत्री ने अपना दौरा रद्द कर मरीज को एयरलिफ्ट करवाया। अब मरीज स्वास्थ्य लाभ ले रहा है। उसकी हालत खतरे से बाहर बताई जा रही है।
मिली सूचना के अनुसार, पांगी स्थित किलाड़ के दरवास गांव में सोमवार को देवेंद्र नाम का व्यक्ति घर की छत पर काम कर रहा था। इस दौरान पैर फिसलने से वह गिर गया और घर के बाहर लगी लोहे की चादर से उसका गला कट गया। देवेंद्र की सांस की नली कट गई है। इसके बाद देवेंद्र को किलाड़ अस्पताल में उपचार के लिए भर्ती कराया गया। मगर, मरीज की गंभीर को देखते हुए डॉक्टरों ने उसे IGMC शिमला के लिए रेफर किया।
बर्फ के कारण सड़क बंद, इसलिए एयरलिफ्ट किया
क्षेत्र में बर्फबारी के कारण मरीज को IGMC पहुंचाना मुश्किल था। इसे देखते हुए स्थानीय विधायक डॉ. जनक राज ने मंगलवार को मुख्यमंत्री सुखविंदर सिंह सुक्खू से बात की। मुख्यमंत्री ने आपात स्थिति को देखते हुए प्रशासन को उसी वक्त हेलिकॉप्टर से मरीज को एयरलिफ्ट करने के निर्देश दिए। साथ ही उन्होंने अस्पताल प्रशासन को मरीज को हर संभव चिकित्सा सुविधा उपलब्ध करवाने को भी कहा।
मरीज की हालत में तेजी से हो रहा सुधार
मुख्यमंत्री के राजनीतिक सलाहकार सुनील शर्मा ने बताया कि वह मरीज के एयरलिफ्ट होने से लेकर अस्पताल में भर्ती होने तक डॉक्टरों से निरंतर संपर्क में हैं। अब मरीज की हालत में तेजी से सुधार हो रहा है।
एयरलिफ्ट नहीं किया होता तो भाई की जाती जान: प्रीतम
मरीज के भाई प्रीतम लाल ने मानवीय संवेदनाओं के लिए मुख्यमंत्री सुक्खू का आभार व्यक्त किया। उन्होंने कहा कि अगर समय रहते उनके भाई को एयरलिफ्ट नहीं किया जाता तो उनकी जान भी जा सकती थी।
